Propunere de REGULAMENT AL PARLAMENTULUI EUROPEAN ŞI AL CONSILIULUI privind stabilirea unei rate de ajustare a plăților directe prevăzute de Regulamentul (CE) nr. 73/2009 al Consiliului pentru anul calendaristic 2014 /* COM/2014/0175 final - 2014/0097 (COD) */





EXPUNERE DE MOTIVE 1. CONTEXTUL PROPUNERII Tratatul privind funcționarea Uniunii Europene (TFUE) prevede ca regulă fundamentală de reglementare a finanțării Uniunii că bugetul anual al Uniunii trebuie să respecte cadrul financiar multianual (CFM). Pentru a sprijini sectorul agricol în cazul unor crize majore care afectează producția sau distribuția agricolă, ar trebui stabilită o rezervă pentru situații de criză prin aplicarea, la începutul fiecărui an, a unei reduceri a plăților directe cu ajutorul mecanismului de disciplină financiară prevăzut la articolul 26 din Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune[1]. Articolul 25 din respectivul regulament stabilește că valoarea totală a rezervei pentru situații de criză în sectorul agricol este de 2 800 de milioane EUR, cu tranșe anuale egale de 400 de milioane EUR (la prețurile din 2011) pentru perioada 2014-2020 și că este inclusă în rubrica 2 din cadrul financiar multianual. Valoarea rezervei care trebuie inclusă în proiectul de buget al Comisiei pentru 2015 se ridică la 433 de milioane EUR, în prețuri curente, fiind acoperită printr-o reducere a plăților directe enumerate în anexa I la Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori[2]. În plus, pentru a se asigura că sumele destinate finanțării politicii agricole comune (PAC) respectă subplafoanele anuale pentru cheltuielile de piață și plățile directe de la rubrica 2 prevăzute în Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020[3], mecanismul de disciplină financiară trebuie să se aplice atunci când estimările legate de finanțarea plăților directe și a cheltuielilor de piață indică faptul că se va depăși subplafonul anual de la rubrica 2 prevăzut în cadrul financiar multianual ajustat prin orice transfer financiar între Fondul European de Garantare Agricolă (FEGA) și Fondul european agricol pentru dezvoltare rurală (FEADR). Acest sold net disponibil pentru cheltuielile FEGA aferente exercițiului 2015 va fi stabilit printr-un regulament de punere în aplicare al Comisiei în conformitate cu articolul 16 din Regulamentul (UE) nr. 1306/2013, în contextul adoptării regulamentului delegat al Comisiei de modificare a anexelor financiare la Regulamentul (CE) nr. 73/2009, la Regulamentul (UE) nr. 1305/2013 și la Regulamentul (UE) nr. 1307/2013. La întocmirea proiectului de buget pentru 2015, primele estimări bugetare pentru plățile directe și cheltuielile de piață au arătat că, după efectuarea transferurilor financiare între FEGA și FEADR[4], nu este posibil să se depășească subplafonul de la rubrica 2 pentru exercițiul financiar 2015. Pe baza celor de mai sus, Comisia prezintă o propunere de stabilire a ratei de ajustare a plăților directe în ceea ce privește anul calendaristic 2014, care, în conformitate cu articolul 26 alineatul (3) din Regulamentul (UE) nr. 1306/2013, trebuie să fie adoptată de către Parlamentul European și Consiliu până la 30 iunie 2014. În cazul în care rata de ajustare nu a fost stabilită până la 30 iunie 2014, în temeiul aceluiași articol, respectiva rată va fi stabilită de Comisie. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Prezenta propunere pune în aplicare normele prevăzute la articolul 26 din Regulamentul (UE) nr. 1306/2013 și la articolul 8 din Regulamentul (UE) nr. 1307/2013. Consultarea prealabilă cu părțile interesate și pregătirea unei evaluări a impactului nu au fost necesare. 3. ELEMENTELE JURIDICE ALE PROPUNERII Prezenta propunere stabilește, în temeiul disciplinei financiare, rata de ajustare procentuală pentru anul calendaristic 2014. Ținând cont de faptul că statele membre au posibilitatea de a efectua cu întârziere plățile către agricultori în afara perioadei reglementare de plată aplicabile în cazul plăților directe și că rata de ajustare în temeiul disciplinei financiare variază de la un an calendaristic la altul, cuantumul plăților directe care trebuie să fie acordate agricultorilor nu trebuie să fie afectat de disciplina financiară în mod diferit, în funcție de momentul în care statele membre efectuează plățile către agricultori. Prin urmare, pentru a se garanta tratamentul egal al agricultorilor, rata de ajustare ar trebui aplicată doar la valoarea plăților directe care trebuie acordate agricultorilor pentru cererile de ajutor depuse în anul calendaristic 2014, independent de momentul în care sunt efectuate efectiv plățile către agricultori. La articolul 8 alineatul (1) din Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin din cadrul politicii agricole comune[5] se prevede că rata de ajustare pentru plățile directe ar trebui să se aplice numai plăților directe care depășesc 2 000 EUR. În Bulgaria, România și Croația, plățile directe sunt în curs de introducere progresivă în anul calendaristic 2014. În consecință, rata de ajustare în temeiul disciplinei financiare nu se va aplica în aceste state membre. 4. IMPLICAȚIILE BUGETARE Calculul ratei de ajustare în temeiul disciplinei financiare face parte din pregătirea proiectului de buget pentru 2015. Valoarea rezervei pentru situații de criză în sectorul agricol, prevăzută a fi inclusă în proiectul de buget pentru 2015, se ridică la 433 de milioane EUR în prețuri curente. Primele estimări ale creditelor bugetare pentru ajutoarele directe și cheltuielile de piață au arătat că, după efectuarea transferurilor financiare între FEGA și FEADR, nu este posibil să se depășească subplafonul FEGA pentru 2015. Soldul net disponibil pentru cheltuielile FEGA aferente exercițiului 2015 folosit ca bază de calcul este de 44 190 de milioane EUR. Reducerea totală care rezultă din aplicarea disciplinei financiare se ridică la 433 de milioane EUR. Procentul ratei de ajustare în temeiul disciplinei financiare este 1,301951% și a fost calculat ținându-se cont de faptul că se aplică doar la sumele de peste 2 000 EUR și că nu se aplică în toate statele membre. Aplicarea acestei rate de ajustare va duce la reducerea cuantumului plăților directe pentru liniile bugetare care acoperă cheltuielile aferente cererilor de ajutor depuse de agricultori pentru anul calendaristic 2014 (exercițiul financiar 2015). 5. ELEMENTE OPȚIONALE După determinarea ratei de ajustare stabilite prin prezentul regulament, articolul 26 alineatul (4) din Regulamentul (UE) nr. 1306/2013 oferă, de asemenea, Comisiei posibilitatea ca, pe baza noilor informații pe care le deține, să adopte acte de punere în aplicare care să adapteze această rată. Comisia își va revizui previziunile pentru cheltuielile de piață și pentru plățile directe în momentul pregătirii scrisorii rectificative la proiectul de buget 2015 în octombrie 2014 și va adopta, dacă este necesar, adaptarea ratei de ajustare până la 1 decembrie 2014. 2014/0097 (COD) Propunere de REGULAMENT AL PARLAMENTULUI EUROPEAN ŞI AL CONSILIULUI privind stabilirea unei rate de ajustare a plăților directe prevăzute de Regulamentul (CE) nr. 73/2009 al Consiliului pentru anul calendaristic 2014 PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 43 alineatul (2), având în vedere propunerea Comisiei Europene, după transmiterea proiectului de act legislativ către parlamentele naționale, având în vedere avizul Comitetului Economic și Social European[6], având în vedere avizul Comitetului Regiunilor[7], hotărând în conformitate cu procedura legislativă ordinară, întrucât: (1) Articolul 25 din Regulamentul (UE) nr. 1306/2013 al Parlamentului European și al Consiliului[8] prevede că trebuie să se stabilească o rezervă menită să ofere sprijin suplimentar sectorului agricol în cazul unor crize majore care afectează producția sau distribuția agricolă prin aplicarea, la începutul fiecărui an, a unei reduceri a plăților directe cu ajutorul mecanismului de disciplină financiară menționat la articolul 26 din regulamentul respectiv. (2) La articolul 26 alineatul (1) din Regulamentul (UE) nr. 1306/2013, se prevede că pentru a se asigura respectarea plafoanelor anuale stabilite de Regulamentul (UE, Euratom) nr. 1311/2013 al Consiliului[9] pentru finanțarea cheltuielilor de piață și a plăților directe, trebuie stabilită o rată de ajustare a plăților directe atunci când previziunile privind finanțarea măsurilor finanțate în cadrul subplafonului în cauză pentru un anumit exercițiu financiar arată că plafoanele anuale aplicabile vor fi depășite. (3) Valoarea rezervei pentru situații de criză în sectorul agricol, prevăzută a fi inclusă în proiectul de buget pentru 2015, se ridică la 433 de milioane EUR în prețuri curente. Pentru a acoperi această sumă, trebuie să se aplice mecanismul de disciplină financiară în cazul plăților directe enumerate în anexa I la Regulamentul (CE) nr. 73/2009 al Consiliului[10] în ceea ce privește anul calendaristic 2014. (4) Estimările preliminare pentru plățile directe și cheltuielile de piață care urmează să fie stabilite de Comisie în proiectul de buget 2015 indică faptul că nu este necesară o disciplină financiară mai mare. (5) În conformitate cu articolul 26 alineatul (2) din Regulamentul (UE) nr. 1306/2013, Comisia trebuie să prezinte o propunere Parlamentului European și Consiliului cu privire la rata de ajustare până cel târziu la data de 31 martie a anului calendaristic pentru care se aplică rata de ajustare respectivă. (6) Ca regulă generală, agricultorii care depun o cerere de ajutor pentru plăți directe pentru un an calendaristic (N) primesc sumele aferente într-o anumită perioadă de plată care ține de exercițiul financiar (N+1). Cu toate acestea, în anumite limite, statele membre au posibilitatea de a efectua cu întârziere plățile către agricultori dincolo de respectiva perioadă de plată, fără nicio limită de timp. Astfel de plăți întârziate pot fi efectuate într-un exercițiu financiar ulterior. Atunci când disciplina financiară este aplicată pentru un anumit an calendaristic, rata de ajustare nu ar trebui să se aplice plăților pentru care cererile de ajutor au fost depuse în alți ani calendaristici decât cel pentru care se aplică disciplina financiară. Prin urmare, pentru a se garanta tratamentul egal al agricultorilor, este necesar să se prevadă că rata de ajustare se aplică numai plăților pentru care s-au depus cereri de ajutor în anul calendaristic pentru care se aplică disciplina financiară, indiferent de momentul în care sunt efectuate plățile către agricultori. (7) La articolul 8 alineatul (1) din Regulamentul (UE) nr. 1307/2013 al Parlamentului European și al Consiliului[11] se prevede că rata de ajustare aplicată plăților directe stabilită în conformitate cu articolul 26 din Regulamentul (UE) nr. 1306/2013 se aplică numai plăților directe care depășesc 2 000 EUR și care urmează să fie acordate agricultorilor în anul calendaristic corespunzător. În plus, articolul 8 alineatul (2) din Regulamentul (UE) nr. 1307/2013 prevede că, în urma introducerii progresive a plăților directe, rata de ajustare se aplică Bulgariei și României numai de la 1 ianuarie 2016, iar Croației numai de la 1 ianuarie 2022. Astfel, rata de ajustare ce urmează a fi stabilită prin prezentul regulament nu ar trebui să se aplice plăților acordate agricultorilor în aceste state membre, ADOPTĂ PREZENTUL REGULAMENT: Articolul 1 1. În scopul de a aplica ajustarea prevăzută la articolele 25 și 26 din Regulamentul (UE) nr. 1306/2013 și în conformitate cu articolul 8 alineatul (1) din Regulamentul (UE) nr. 1307/2013, valoarea plăților în sensul articolul 2 litera (d) din Regulamentul (CE) nr. 73/2009, care sunt acordate unui agricultor și care depășesc 2 000 EUR pentru o cerere de ajutor depusă în ceea ce privește anul calendaristic 2014 se reduce cu 1,301951 %. 2. Reducerea prevăzută la alineatul (1) nu se aplică în Bulgaria, România și Croația. Articolul 2 Prezentul regulament intră în vigoare în a șaptea zi de la data publicării în Jurnalul Oficial al Uniunii Europene. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Parlamentul European Pentru Consiliu Președintele Președintele FIȘĂ FINANCIARĂ || FS/14/xxxxxxxxxx 6.15.2014.1 || DATA: 7.3.2014 1. || LINIA BUGETARĂ: A se vedea mai jos previziunile bugetare după disciplina financiară per post: 05 03 01 01 (SPU) 05 03 01 02 (SPUS) 05 03 01 03 (Plăți separate pentru zahăr) 05 03 01 04 (Plăți separate pentru fructe și legume) 05 03 01 05 (Sprijin specific articolul 68 – ajutoare decuplate) 05 03 01 06 (Plăți separate pentru fructe de tip bacă) 05 03 01 07 (Plăți redistributive) 05 03 02 06 (Prime pentru vacile de alăptare) 05 03 02 07 ( Prime naționale suplimentare pentru vacile de alăptare) 05 03 02 13 (Prime pentru ovine și caprine) 05 03 02 14 (Prime suplimentare pentru ovine și caprine) 05 03 02 28 (Ajutor pentru viermii de mătase) 05 03 02 40 (Ajutor pe suprafață pentru bumbac) 05 03 02 44 (Sprijin specific, articolul 68 – ajutoare cuplate) 05 03 02 50 (POSEI – Programe comunitare de sprijin) 05 03 02 52 (POSEI – Insulele din Marea Egee) 05 03 10 (Rezerva pentru situații de criză în agricultură) || CREDITE: în milioane EUR 29 932,0 7 898,0 282,0 12,0 511,0 12,0 p.m. 884,0 49,0 22,0 7,0 0,5 239,0 1 447,0 420,0 0,2 433,0 2. || TITLU: Propunere de REGULAMENT AL PARLAMENTULUI EUROPEAN ȘI AL CONSILIULUI privind stabilirea unei rate de ajustare a plăților directe prevăzute de Regulamentul (CE) nr. 73/2009 al Consiliului pentru anul calendaristic 2014 3. || TEMEI JURIDIC: Articolul 43 alineatul (2) din Tratatul privind funcționarea Uniunii Europene 4. || OBIECTIVE: Prezentul regulament stabilește, în temeiul disciplinei financiare, rata de ajustare care trebuie aplicată valorii plăților directe de peste 2 000 EUR care urmează a fi acordate agricultorilor pentru cererile de ajutor depuse pentru anul calendaristic 2014. 5. || IMPLICAȚII FINANCIARE || PERIOADĂ DE 12 LUNI (milioane EUR) || EXERCIȚIUL FINANCIAR CURENT 2014 (milioane EUR) || EXERCIȚIUL FINANCIAR URMĂTOR 2015 (milioane EUR) 5,0 || CHELTUIELI - DIN BUGETUL UE (RESTITUIRI/INTERVENȚII) - DIN BUGETELE NAȚIONALE - ALTELE || - 433,0 +433,0 || nu se aplică || - 433,0 +433,0 5,1 || VENITURI - RESURSE PROPRII ALE UE (TAXE/TAXE VAMALE) - LA NIVEL NAȚIONAL || || || || || 2015 || 2016 || 2017 || 2018 5.0.1 || CHELTUIELI ESTIMATE || || || || 5.1.1 || VENITURI ESTIMATE || || || || 5,2 || METODA DE CALCUL: A se vedea observațiile 6,0 || PROIECTUL POATE FI FINANȚAT DIN CREDITE ÎNSCRISE ÎN CAPITOLUL CORESPUNZĂTOR DIN BUGETUL ACTUAL? || nu se aplică 6,1 || PROIECTUL POATE FI FINANȚAT PRIN TRANSFER ÎNTRE CAPITOLELE BUGETULUI ACTUAL? || nu se aplică 6,2 || VA FI NECESAR UN BUGET SUPLIMENTAR? || NU 6,3 || VOR TREBUI INCLUSE CREDITE ÎN BUGETELE VIITOARE? || NU OBSERVAȚII: Calculul ratei de ajustare în temeiul disciplinei financiare face parte din pregătirea proiectului de buget pentru 2015. Valoarea rezervei pentru situații de criză în sectorul agricol, prevăzută a fi inclusă în proiectul de buget pentru 2015, se ridică la 433 de milioane EUR în prețuri curente. Pe baza primelor estimări ale creditelor bugetare pentru ajutoarele directe și cheltuielile de piață, după efectuarea transferurilor financiare între FEGA și FEADR, nu este posibil să se depășească subplafonul FEGA pentru 2015. Reducerea totală care rezultă din aplicarea disciplinei financiare se ridică la 433 de milioane EUR. Procentul ratei de ajustare în temeiul disciplinei financiare este 1,301951% și a fost calculat ținând cont de faptul că se aplică doar la sumele de peste 2 000 EUR și pentru fiecare stat membru, cu excepția Bulgariei, României și Croației. Întrucât în Bulgaria, România și Croația, plățile directe sunt în curs de introducere progresivă în anul calendaristic 2014, disciplina financiară nu se va aplica, în consecință, acestor state membre. Aplicarea acestei rate de ajustare va duce la reducerea cuantumului plăților directe pentru liniile bugetare care acoperă cheltuielile aferente cererilor de ajutor depuse de agricultori pentru anul calendaristic 2014 (exercițiul financiar 2015). Valoarea estimată a reducerii datorate disciplinei financiare pentru fiecare post bugetar este următoarea: 05 03 01 01 (SPU) 05 03 01 02 (SPUS) 05 03 01 03 (Plăți separate pentru zahăr) 05 03 01 04 (Plăți separate pentru fructe și legume) 05 03 01 05 (Sprijin specific articolul 68 – ajutoare decuplate) 05 03 01 06 (Plăți separate pentru fructe de tip bacă) 05 03 01 07 (Plăți redistributive) 05 03 02 06 (Prime pentru vacile de alăptare) 05 03 02 07 ( Prime naționale suplimentare pentru vacile de alăptare) 05 03 02 13 (Prime pentru ovine și caprine) 05 03 02 14 (Prime suplimentare pentru ovine și caprine) 05 03 02 28 (Ajutor pentru viermii de mătase) 05 03 02 40 (Ajutor pe suprafață pentru bumbac) 05 03 02 44 (Sprijin specific, articolul 68 – ajutoare cuplate) 05 03 02 50 (POSEI – Programe comunitare de sprijin) 05 03 02 52 (POSEI – Insulele din Marea Egee) Total || în milioane EUR 332,8 56,4 3,1 0,1 5,9 0,1 p.m. 10,5 0,6 0,2 0,1 0,0 3,0 15,5 4,7 0,0 433,0 Soldul net disponibil pentru cheltuielile FEGA aferente exercițiului 2015 folosit ca bază de calcul a disciplinei financiare este de 44 190 de milioane EUR. Acesta s-a calculat pe baza subplafonului stabilit pentru cheltuielile de piață și plățile directe de la rubrica 2 în conformitate cu Regulamentul (UE, Euratom) nr. 1311/2013 al Consiliului, după luarea în considerare a sumelor transferurilor financiare între FEGA și FEADR, în temeiul articolului 136b din Regulamentul (CE) nr. 73/2009 și al articolului 66 din Regulamentul (UE) nr. 1307/2013, precum și a notificărilor statelor membre în temeiul articolului 136a din Regulamentul (CE) nr. 73/2009. Propunerea de regulament are implicații bugetare, deoarece primele estimări ale creditelor bugetare pentru plățile directe (înainte de luarea în considerare a disciplinei financiare) au fost reduse cu valorile indicate mai sus în urma aplicării ratei de ajustare propuse de prezentul proiect de regulament. Prin urmare, creditele solicitate pentru capitolul 05 03 (ajutoare directe) și prevăzute a fi incluse în proiectul de buget 2015, după cum se indică la punctul 1 al prezentei fișe financiare pentru posturile bugetare care fac obiectul disciplinei financiare, asigură stabilirea cuantumului rezervei pentru situații de criză în agricultură. [1] JO L 347, 20.12.2013, p. 549. [2] JO L 30, 31.1.2009, p. 16. [3] JO L 347, 20.12.2013, p. 884. [4] Articolele 136a și 136b din Regulamentul (CE) nr. 73/2009 și articolul 66 din Regulamentul (UE) nr. 1307/2013. [5] JO L 347, 20.12.2013, p. 608. [6] JO C , , p. . [7] JO C , , p. . [8] Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (JO L 347, 20.12.2013, p. 549). [9] Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884). [10] Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori (JO L 30, 31.1.2009, p. 16). [11] Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (JO L 347, 20.12.2013, p. 608).